EGCO ควัก 1.7 พันลบ. จ่ายปันผล 3.25 บ. ขึ้น XD 9 ก.ย.นี้
บอร์ด EGCO อนุมัติควักเงินกว่า 1.7 พันลบ. จ่ายปันผลครึ่งปีแรก 3.25 บ./หุ้น เตรียมขึ้นเครื่องหมาย XD วันที่ 9 ก.ย.65 กำหนดจ่ายเงินปันผล 23 ก.ย.65 ตอกย้ำพื้นฐานธุรกิจและกระแสเงินสดแข็งแกร่ง คาดครึ่งปีหลังโตแกร่ง รับรู้รายได้โรงไฟฟ้าพลังน้ำน้ำเทิน 1
บอร์ด EGCO ไฟเขียวควักเงินกว่า 1.7 พันลบ. จ่ายปันผล 3.25 บ./หุ้น จ่อขึ้น XD วันที่ 9 ก.ย.65 ตอกย้ำพื้นฐานธุรกิจและกระแสเงินสดแข็งแกร่ง
26 ส.ค. 2565

บริษัท ผลิตไฟฟ้า จำกัด (มหาชน) หรือ EGCO ย้ำนโยบายการจ่ายเงินปันผลให้กับผู้ถือหุ้นอย่างสม่ำเสมอ ประกาศจ่ายเงินปันผลระหว่างกาลจากผลการดำเนินงานครึ่งปีแรกของปี 2565 ในอัตราหุ้นละ 3.25 บาท สะท้อนพื้นฐานธุรกิจและกระแสเงินสดที่แข็งแกร่ง
นายเทพรัตน์ เทพพิทักษ์ กรรมการผู้จัดการใหญ่ EGCO เปิดเผยว่า ที่ประชุมคณะกรรมการบริษัทเมื่อวันที่ 26 สิงหาคม 2565 ย้ำนโยบายการจ่ายเงินปันผลให้กับผู้ถือหุ้นอย่างสม่ำเสมอ โดยมีมติให้จ่ายเงินปันผลระหว่างกาลจากผลการดำเนินงานครึ่งปีแรกของปี 2565 ในอัตราหุ้นละ 3.25 บาท รวมเป็นเงินทั้งสิ้นประมาณ 1,711 ล้านบาท ซึ่งเงินปันผลต่อหุ้นดังกล่าวมีอัตราเทียบเท่ากับเงินปันผลระหว่างกาลในปีที่ผ่านมา โดยกำหนดรายชื่อผู้ถือหุ้นที่มีสิทธิได้รับเงินปันผล (Record Date) ในวันที่ 12 กันยายน 2565  และวันที่ไม่ได้รับสิทธิปันผล XD วันที่ 9 กันยายน 2565 และกำหนดจ่ายเงินปันผลในวันที่ 23 กันยายน 2565
โดยความสามารถในการจ่ายเงินปันผลระหว่างกาลในอัตราดังกล่าว มีปัจจัยสนับสนุนหลักมาจากผลการดำเนินงานที่เติบโตอย่างแข็งแกร่งในช่วง 6 เดือนแรกของปี 2565 เอ็กโก กรุ๊ป ยังสามารถบริหารจัดการต้นทุนเชื้อเพลิงและกระแสเงินสดได้เป็นอย่างดี แม้ต้องเผชิญกับความผันผวนของราคาเชื้อเพลิงและอัตราแลกเปลี่ยน โดยผลการดำเนินงานงวด 6 เดือนแรกของปี 2565 บริษัทมีรายได้รวม 28,659 ล้านบาท เพิ่มขึ้น 52% เมื่อเทียบกับช่วงเดียวกันของปีก่อน มีกำไรจากการดำเนินงาน 7,391 ล้านบาท เพิ่มขึ้น 53% และมีกำไรสุทธิ 3,339 ล้านบาท เพิ่มขึ้น 59%
“เอ็กโก กรุ๊ป ยังคงยึดมั่นในนโยบายการจ่ายเงินปันผลให้กับผู้ถือหุ้นอย่างสม่ำเสมอ บนรากฐานการดำเนินธุรกิจพลังงานที่แข็งแกร่งและสร้างการเติบโตอย่างต่อเนื่อง เพื่อสร้างมูลค่าให้แก่ผู้ถือหุ้นอย่างยั่งยืน ด้วยการแสวงหาโอกาสลงทุนในธุรกิจไฟฟ้าทั้งในและต่างประเทศ พร้อมต่อยอดการลงทุนไปยังธุรกิจที่เกี่ยวเนื่องทั้งต้นน้ำและปลายน้ำ สำหรับการดำเนินงานในครึ่งปีหลัง คาดว่าบริษัทจะมีกำไรจากการดำเนินงานเพิ่มขึ้น เนื่องจากจะรับรู้รายได้จากการดำเนินงานของโรงไฟฟ้าพลังน้ำ “น้ำเทิน 1” สปป.ลาว ที่เริ่มเดินเครื่องเชิงพาณิชย์แล้ว และโครงการขยายระบบขนส่งน้ำมันทางท่อไปยังภาคตะวันออกเฉียงเหนือ “ทีพีเอ็น” ที่กำลังจะเปิดดำเนินการ” นายเทพรัตน์ กล่าว